Oupa praat oor ure voor 2-jarige se doodAlidin Goedeman. Foto: Verskaf Die stiefoupa van die tweejarige seuntjie wat Vrydag na bewering deur sy ma met ŉ klip doodgeslaan is, sê hy wens sy stiefdogter het eerder die kind by hom gelos. Die 33-jarige Alidin Goedeman sou Maandag in die Springbok-distrikshof in die Noord-Kaap verskyn het in verband met die moord op haar seun. Familielede en ander belangstellendes het byna heeldag gewag vir haar verskyning, net om 15:00 te verneem dat haar verskyning tot 28 Februarie uitgestel is vir verdere ondersoek. Goedeman sal in aanhouding bly tot dan. Die voorval het in Jakkalswater in Nababeep plaasgevind. Nikolaas “Mannetjie” van den Heever, die seuntjie se stiefoupa, het buite die hof gesê Goedeman het die aand van die moord met haar seuntjie op haar nek verby hom gestap. Van den Heever sê hy het die peuter speels geraps en grappenderwys gesê dat hy hom nog pakslae sal gee. “Hierna het die twee die huis verlaat en ŉ plaaslike polisieman het hulle langs die pad gekry en gegroet. Binne ŉ uur of wat was die ma by die Nababeep‑polisiestasie. Sy het aan dieselfde polisieman vertel dat sy die seuntjie vermoor het,” vertel Van den Heever. “Aanvanklik het hulle gesê dat sy nonsens praat. Later het hulle op die toneel op sy liggaampie afgekom.” Die staat voer aan Goedeman het ŉ klip gebruik om die kind in ŉ veld dood te slaan. Van den Heever sê hy wens Goedeman het eerder die seuntjie by hom gelos. Hy beweer dat die ma vermoedelik tik gebruik het, maar nie behandeling vir haar dwelmverslawing ontvang het nie. “Ek gaan die seuntjie baie mis, want hy was soos ŉ maat vir my. Ek het hom ‘aangeneem’ as sy pa. Hy was baie ougat en vol bravade. Soms het hy op sy eie lekkers ‘op die boek’ by ŉ nabygeleë kafee gaan koop. Dan het die winkeleienaar my net die skuld gewys wat betaal moes word.” ŉ Voormalige vriendin van die beskuldigde, wat versoek het om anoniem te bly, sê toe sy vir Goedeman leer ken het, was sy “ŉ wonderlike mens”. “Ná ŉ paar jaar, toe ons weer mekaar gesien het, was sy ŉ heel ander mens want sy het dwelms gebruik. Vir die daad kry ek haar nie jammer nie.” Die seuntjie sal na verwagting Saterdag uit die plaaslike RK Kerk begrawe word. Brig. Mohale Rametsaba, woordvoerder van die polisie, het vroeër gesê die motief vir die moord is nog nie bekend nie.